টান টান উত্তেজনায় জমে উঠেছে রবি ওঝা প্রোডাকশনের ছোট পর্দার ধারাবাহিক ‘প্রেমের ফাঁদে’। ধারাবাহিকের মুখ্য ভুমিকায় রয়েছেন মিশমি দাস এবং নবাগত রাজীব বসু। মিশমি এর আগেও জি বাংলায় একটি ধারাবাহিকে অভিনয় করেছেন। 'প্রেমের ফাঁদে' তাঁর দ্বিতীয় ধারাবাহিক। খুব অল্প সময়ের মধ্যেই ধারাবাহিকটি বেশ জনপ্রিয় হয়ে উঠেছে।
ধারাবাহিকের কেন্দ্রীয় চরিত্র মোহর এবং ঋষি প্রথম থেকেই নিজেদের মধ্যে খুনসুটি করলেও অবশেষে তাদের প্রেমের ফাঁদে ধরা পড়তেই হয়। নিজেদের জীবন নতুন করে শুরু করার পথে বাধা হয়ে দাঁড়ায় মোহরের বাবা বারিন মজুমদার(কৌশিক রাজ চক্রবর্তী) এবং বড় জা তিথি (পিয়ালি মুখোপাধ্যায়)। 
ধারাবাহিকের পরবর্তী পর্বে দেখা যাবে তিথি এবং নিখিল(সুতীর্থ সাহা)-কে জেলে নিয়ে যাওয়া হবে এবং মোহর তার বাবা বারিন মজুমদার-এর বিরুদ্ধে থানায় অভিযোগ দায়ের করবে। এর পরে তিথিকে জামিনে ছাড়িয়ে আনা হবে। ভাবছেন কে ছাড়িয়ে আনবে তিথিকে?
সে আর কেউ নয়, তিথির স্বামী জয়ন্ত (অর্নব বন্দোপাধ্যায়)। কিন্তু এখানেই শেষ নয়। এরপরে জয়ন্ত তিথিকে ডিভোর্সের নোটিস ধরিয়ে দেয়। এটাই হওয়ার ছিল! অন্যদিকে, জামিন পাওয়ার পরে নিখিল বারিনের সঙ্গে দেখা করবে। 
এবার কি হবে? মোহর আর ঋষি কি পারবে বারিন-কে জেলে পাঠাতে? ডিভোর্সের নোটিস পেয়ে কি প্রতিক্রিয়া হবে তিথির? জানা যাবে আগামী এপিসোডগুলিতে।